b'\n_START_ARTICLE_\nStrmoglavec\n_START_PARAGRAPH_\nStrmoglavec je tip bombnika, ki napada tako, da se spusti z vi\xc5\xa1ine pod velikim kotom proti tar\xc4\x8di in odvr\xc5\xbee bombo z nizke vi\xc5\xa1ine, tik pred izravnanjem leta. Nizka vi\xc5\xa1ina in velik kot bistveno pripomoreta k natan\xc4\x8dnosti merjenja, zato je tehnika uporabna za precizne napade na majhne in premi\xc4\x8dne tar\xc4\x8de. Po drugi strani mora pilot po odmetu bombe ostro zaviti navzgor da izravna letalo, poleg tega pa je na nizki vi\xc5\xa1ini bolj izpostavljen protiletalskemu ognju s tal, zato mora imeti strmoglavec izredno mo\xc4\x8dno konstrukcijo in biti dodatno oklepljen. Posledi\xc4\x8dno so strmoglavci lahki bombniki. Sile, ki se razvijejo med manevri, so zahtevne tudi za pilote, ki lahko zaradi njih izgubijo zavest._NEWLINE_S tehniko so prvi za\xc4\x8deli improvizirati piloti britanskega Kraljevega letalskega korpusa med prvo svetovno vojno. Pokazala se je za uporabno, zato je na ra\xc4\x8dun izbolj\xc5\xa1av v konstrukciji letal \xc5\xbee v obdobju med svetovnima vojnama postala klju\xc4\x8den del takti\xc4\x8dne doktrine, predvsem pri svetovnih mornaricah, medtem ko so se kopenske vojske \xc5\xa1e naprej zana\xc5\xa1ale na topni\xc5\xa1tvo. Strmoglavci so bistveno vplivali na potek druge svetovne vojne, uporabljale so jih prakti\xc4\x8dno vse ve\xc4\x8dje vojske razen britanske. Posebej slavna zgleda sta bila nem\xc5\xa1ka Junkers Ju 87 - \xc2\xbb\xc5\xa1tuka\xc2\xab, ki je omogo\xc4\x8dila bliskovito nem\xc5\xa1ko prodiranje v za\xc4\x8detnih fazah vojne, in japonski Aichi D3A, ki je potopil ve\xc4\x8d zavezni\xc5\xa1kih ladij kot katerokoli letalo sil osi med vojno._NEWLINE_Po drugi svetovni vojni je doktrina strmoglavega bombardiranja zamrla zaradi izbolj\xc5\xa1av protiletalskega oro\xc5\xbeja in izbolj\xc5\xa1av namerilne tehnike, ki so omogo\xc4\x8dile dovolj\xc5\xa1njo natan\xc4\x8dnost tudi bombnikom z velikih vi\xc5\xa1in.'